കോവിഡ് സര്ട്ടിഫിക്കറ്റുകളിലെ അപാകതകള് പ്രവാസികളുടെ മടക്കയാത്ര പ്രതിസന്ധിയില് പത്തനംതിട്ട: കോവിഡ് വാക്സിനേഷന് സര്ട്ടിഫിക്കറ്റുമായി ബന്ധപ്പെട്ട അപാകതകള് പരിഹരിക്കുന്നതിലെ കാലതാമസം കാരണം ആയിരകണക്കിനു പ്രവാസികളുടെ മടക്കയാത്ര പ്രതിസന്ധിയിലായി. അടിയന്തരമായി മടങ്ങേണ്ടവര് അടക്കം തെറ്റുകള് തിരുത്താനായി ഓഫീസുകള് കയറിയിറങ്ങുകയാണ്. സര്ട്ടിഫിക്കറ്റിലുണ്ടായ സാങ്കേതിക പിഴവുകള്, അക്ഷരത്തെറ്റുകള് ഇവ പോലും സമയബന്ധിതമായ പരിഹരിച്ചു നല്കുന്നില്ല. ജില്ലാ മെഡിക്കല് ഓഫീസുകളുമായി ബന്ധപ്പെട്ടു ലഭിക്കുന്ന പരാതികള് പരിഹരിക്കാന് ഒരു ഉദ്യോഗസ്ഥനെ ചുമതലപ്പെടുത്തിയിട്ടുണ്ടെങ്കിലും സര്ട്ടിഫിക്കറ്റ് അപ്ലോഡ് ചെയ്യുന്ന കേന്ദ്രത്തില് നിന്ന് സാങ്കേതിക പിഴവുകള് പരിഹരിക്കാനാവശ്യമായ നടപടികളുണ്ടാകുന്നില്ലെന്നാണ് പരാതി.കേരളത്തില് പ്രവാസികളുടെ മടക്കവുമായി ബന്ധപ്പെട്ട് നേരത്തെ നല്കിയ സര്ട്ടിഫിക്കറ്റുകളുടെ പോരായ്മകളും പരിഹരിച്ചിട്ടില്ല. കോവിഷീല്ഡ് വാക്സിന് മടക്കയാത്ര ആവശ്യത്തിനായി നിശ്ചിത സമയപരിധിയില് എടുത്തവരില് ചിലര്ക്ക് ലഭിച്ച സര്ട്ടിഫിക്കറ്റ് അംഗീകാരുമുള്ളതായിരുന്നില്ല. മേയ് 15 മുതല് ജൂലൈ 15വരെ വാക്സിന് സ്വീകരിച്ച പ്രവാസികളില് നല്ലൊരു പങ്കും ഇത്തരത്തില് പ്രശ്നം നേരിട്ടിരുന്നു. കേന്ദ്ര സര്ക്കാര് പോര്ട്ടലിലേക്ക് ഇവരുടെ വിവരങ്ങള് കൃത്യമായി നല്കാതെ വന്നതോടെയാണ് സര്ട്ടിഫിക്കറ്റ് ലഭിക്കാതെ വന്നത് കോവാക്സിന് സ്വീകരിച്ചവരുടെ സര്ട്ടിഫിക്കറ്റിനും അംഗീകാരം ലഭിച്ചിരുന്നില്ല. ഇത്തരം പ്രശ്നങ്ങള് സമയബന്ധിതമായി പരിഹരിക്കുന്നതിനു നടപടികളുണ്ടാകുന്നില്ലെന്നാണ് പ്രവാസികളുടെ പരാതി.